Ռաս Մոհամեդ ազգային պարկ

Ռաս Մոհամեդ (հայտնի է նաև որպես Ռաս Մուհամեդ, Ռաս Մուհամադ, Ռաս Մոհամադ) (, թարգմանաբար՝ «Մոհամեդի հրվանդան») (անտիկ և բյուզանդական դարաշրջանում կոչվել է Պոսեյդոնի հրվանդան (), Եգիպտոսի առաջին ազգային պարկը, որը բացվել է 1989 թվականին։

Պատմություն 
Երբ Սինայի թերակղզին վերադարձվել է Եգիպտոսին, Ռաս Մուհամմադը հայտարարվել է ձկնորսությունից և մարդկային այլ գործողություններից պաշտպանված տարածք, քանի որ ձկնորսության որոշ մեթոդներ, ինչպիսիք են դինամիտի և դանակների օգտագործումը, նույնպես ազդել են կորալային խութերի և ձկների պոպուլյացիայի վրա։ 1983 թվականին Եգիպտոսի շրջակա միջավայրի հարցերի գործակալությունը (EEAA) տարածքը ծովային և ցամաքային վայրի բնության պաշտպանության նպատակով հայտարարել է ծովային արգելոց։ Պարկը ստեղծվել է նաև Շարմ Էլ Շեյխից և ափամերձ այլ քաղաքների տարածումից պաշտպանվելու համար։ Անունը բառացիորեն նշանակում է «Մուհամեդի գլուխ», որտեղ «գլուխը» այս դեպքում նշանակում է «հրվանդան»։ Տեղաբնականերն ասում են, որ անվանումն առաջացել է այն պատճառով, որ տարածքում ժայռ կա, որի  ուրվագիծը նման է մորուքավոր տղամարդու կիսադեմի։

Արգելոցի նկարագրություն 

Ռաս Մոհամեդ ազգային պարկը Եգիպտոսի տեսարժան վայրերից մեկն է։ Գտնվում է Սինայի թերակղզու հարավային հատվածում, Շարմ էլ Շեյխ քաղաքից 25 կիլոմետր հարավ-արևմուտք։ Տեղակայված է ափի ողջ երկայնքով։ Ազգային պարկը գտնվում է մի կողմից Սուեզի ծոցի (արևմուտքից), իսկ մյուս կողմից՝ Ակաբայի ծովածոցի միջև (արևելքից)։ Համարվում է ողջ Կարմիր ծովի ամենագեղատեսիլ վայրերից մեկը, իսկ դրա հարավային հատվածը մտնում է դայվինգի համար աշխարհի տասը լավագույն լողափերի շարքում։ Ազգային պարկի ընդհանուր տարածքը կազմում է 480 կմ², որից 345 կմ²-ն բաժին է հասնում ջրային մակերևույթին։ Տեղեկատվական կենտրոնը գտնվում է Մարսա-Գոզլանիի դիմաց։ Ազգային պարկի տարածքը ներառում է երկու կղզի. Տիրանը և Սանաֆիրը։

Այստեղ են գտնվում և այցելության համար հասանելի են տարբեր տեսակի երկրաբանական ապարներ։ Ազգային պարկում կան ավելի քան 1000 ձկնատեսակներ և աճում է կորալների ավելի քան 150 տեսակ։ Բացի այդ, Ռաս Մոհամեդը հարուստ է ցամաքային ֆաունայի ներկայացուցիչներով. աղվեսներ, գազելներ, սողուններ, չվող թռչուններ (սպիտակ արագիլներ)։ Մանգրային ծառերը թռչուններին տրամադրում են արժեքավոր հնարավորություն ձագեր ունենալու համար։

Ազգային պարկի տարածքում կարելի է տեսնել բնական պայմաններում ծովի մակարդակի վրա բարձրացած կորալային խութեր, որոնց տարիքը հասնում է մինչև 2 միլիարդ դոլարի։ Այստեղ կան նաև երկրագնդի երկրաբանական ճեղքվածքներ, որոնք առաջացել են երկրաշարժերի հետևանքով։

Ռաս Մոհամեդ ազգային պարկում է գտնվում Աղի լիճը։ Դրա ջուրը երկու անգամ ավելի աղի է, քան ծովի ջուրը։ Պատճառը յուրօրինակ աղի աղբյուրներն են։ Ծովածոցի ջրի բաղադրությունը մոտ է Մեռյալ ծովի ջրի բաղադրությանը (Իսրայել) և բարենպաստ ազդեցություն ունի մարդու օրգանիզմի վրա։

Բնության ևս մեկ հրաշք է Ցանկությունների լիճը, որի ջրերը մասամբ աղազրկվել են աղբյուրների շնորհիվ, որոնք դուրս են գալիս հողի տակից։

Այցելություն 

Ռաս Մոհամեդ ազգային պարկ կարելի է այցելել Շարմ էլ Շեյխից ինչպես կազմակերպված էքսկուրսիայի տարբերակով (ավտոբուսային կամ ծովային), այնպես էլ մասնավոր այցով, օրինակ, վարձու ավտոմեքենայով։ 2014 թվականի հունիսից ազգային պարկ կարելի է այցելել ինչպես Եգիպտոսի վիզայով, այնպես էլ «Սինայի կնիքով», ինչը պայմանավորված է նրանով, որ եգիպտական անցակետը տեղափոխվել է դեպի Ռաս Մոհամեդ արևմտյան շրջադարձից այն կողմ։

Ծանոթագրություններ

Արտաքին հղումներ 

Diving Ras Muhammad
Descriptions, pictures and videos of some Ras Muhammad dive spots

Եգիպտոսի ազգային պարկեր
Կարմիր ծով
Շարմ Էլ Շեյխ
Բնօրինակում անաղբյուր հոդվածներ